กลต.เข้มปรับหนัก103ล้าน
ก.ล.ต.รุกเอาผิด ไตรมาสแรกปีนี้ปรับหนัก 39 ราย รวม 103 ล้านบาท ส่งฟ้อง 4 คดี
10 ส.ค. 2554

ก.ล.ต.รุกเอาผิด ไตรมาสแรกปีนี้ปรับหนัก 39 ราย รวม 103 ล้านบาท ส่งฟ้อง 4 คดี 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่า ในช่วงไตรมาสแรกปี 2554 ก.ล.ต.ได้เปรียบเทียบปรับผู้กระทำความผิดทั้งหมด 39 ราย รวม 58 ข้อหา คิดเป็นเงิน 103.17 ล้านบาท เพิ่มขึ้นถึง 542% จากทั้งปี 2553 ที่ปรับ 16.07 ล้านบาท จำนวน 63 ราย และ 98 ข้อหา ขณะที่ไตรมาสแรกปี 2553 ปรับ 3.31 ล้านบาท จำนวน 20 ข้อหา 
ทั้งนี้ จำนวนเงินที่คณะกรรมการเปรียบเทียบพิจารณา แต่หากผู้กระทำผิดไม่ยินยอม หรือไม่ชำระค่าปรับ ก.ล.ต.ก็จะดำเนินการกล่าวโทษต่อไป ซึ่งในช่วงไตรมาสแรกปีนี้ ก.ล.ต.ได้ดำเนินการกล่าวโทษไป 4 คดี รวม 13 ราย เพิ่มขึ้นจากช่วงเดียวกันของปีก่อนที่มีการกล่าวโทษ 2 คดี รวม 3 ราย
นอกจากนี้ ก.ล.ต.ได้รับเรื่องร้องเรียนทั้งหมด 13 เรื่อง แยกเป็นการกระทำอันไม่เป็นธรรม เช่น การปั่นหุ้น การแพร่ข่าว และการใช้ข้อมูลภายในในการซื้อขายหลักทรัพย์ (อินไซเดอร์เทรดดิง) 3 เรื่อง การประกอบธุรกิจโดยไม่มีใบอนุญาต 5 เรื่อง และการปฏิบัติหน้าที่ของผู้ติดต่อกับผู้ลงทุน 5 เรื่อง จากช่วงเดียวกันของปีก่อนที่มีเรื่องร้องเรียน 24 เรื่อง จากการกระทำอันไม่เป็นธรรมจำนวน 8 เรื่อง การประกอบธุรกิจโดยไม่มีใบอนุญาต 13 เรื่อง
ขณะที่จำนวนเรื่องที่ยุติหรือส่งต่อไปยังหน่วยงานอื่นมี 15 เรื่อง น้อยลงเมื่อเทียบกับระยะเดียวกันปีก่อน 24 เรื่อง และรวมทั้งปี 2553 ทั้งหมด 91 เรื่อง 
สำหรับการทำคำเสนอซื้อหลักทรัพย์เพื่อครอบงำ (เทกโอเวอร์) ในไตรมาสแรกปีนี้มี 2 บริษัท มูลค่าหุ้นที่ซื้อขายจริง 8 ล้านบาท จากทั้งหมดเสนอซื้อ 718 ล้านบาท น้อยลงกว่าช่วงเดียวกันปีก่อนมี 3 บริษัท มูลค่า 258 ล้านบาท จากที่เสนอทั้งหมด 6,188 ล้านบาท
รายงานข่าวแจ้งว่า เมื่อวันที่ 29 เม.ย.ที่ผ่านมา ก.ล.ต.ได้กล่าวโทษนายวิชัย ชัยสถาพร อดีตประธานกรรมการและกรรมการผู้อำนวยการ บริษัท นิปปอนแพ็ค (ประเทศไทย) หรือ NIPPON เพิ่มเติมต่อกรมสอบสวนคดีพิเศษ (ดีเอสไอ) ในความผิดฐานทุจริตยักยอกทรัพย์สินบริษัทรวมเป็นเงิน 57.7 ล้านบาท และจัดทำเอกสารลงบัญชีเป็นเท็จในช่วงปี 2552-2553 
ก่อนหน้านี้ ก.ล.ต.ได้กล่าวโทษนายวิชัย กรณีทุจริตยักยอกทรัพย์สินรวมเป็นเงิน 179.6 ล้านบาท ทั้งนี้ศาลอาญามีคำสั่งให้ขยายระยะเวลาอายัดทรัพย์สินนายวิชัยออกไปอีก 90 วัน จนถึงวันที่ 23 ก.ค. 2554